האוהדים יכבדו את מוני
אוהדי מכבי יניחו פרחים ותמונות של פנאן בהיכל
הצהובים ינצלו את המשחק מול צסק"א ביורוליג כדי לכבד את זכרו של המנהל לשעבר. האוהדים אף מוזמנים לכתוב מכתבי פרידה שיועברו למשפחה
שרון קביליו | מערכת ONE | פורסם 03/11/09 08:49
אוהדי מכבי תל-אביב ינצלו את משחק היורוליג הקרוב מול צסק"א מוסקבה, אחת היריבות הגדולות של המועדון לאורך שנים, על מנת להנציח את זכרו של המנהל האגדי לשעבר של הקבוצה, מוני פנאן ז"ל, ששם קץ לחייו לפני כשלושה שבועות והשאיר סערה תקשורתית גדולה מאוד.
האוהדים ינסו להתנתק מכל פרשיית בנק ההשקעות של פנאן ויתרכזו לפני פתיחת המשחק בהנצחת שמו של פנאן והתייחדות עם זכרו ותרומתו לקבוצה לאורך שנים רבות. בכניסה לשערי היכל נוקיה תוצבנה תמונות של פנאן ולצידן זרי פרחים ונרות נשמה, על מנת שגם האוהדים יוכלו לקחת חלק בהנצחתו.
אוהדי מכבי מתעקשים לשים בצד את הבלאגן שסובב את מותו של פנאן ואת משפחתו שנותרה מאחור בשבועות האחרונים ויעשו הכל בכדי להזכיר לכולם ובעיקר ליתר חבריהם ליציע בעיקר את הדברים הטובים שהוא עשה למען מכבי לאורך עשרות שנים, את התרומה שלו והאהבה שלו לאוהדים ואת הגאווה הגדולה שהרגיש על כך שהיה חלק ממכבי תל-אביב.
האוהדים אף שולחים מסר לחבריהם כי הינם מוזמנים לכתוב מכתבי פרידה לפנאן ואלה יועברו למשפחתו לאחר מכן.
מוני פנאן והאוהדים. לא שכחו אותו | צילום: מערכת ONE
מלבד האוהדים והמחווה האחרונה שהם מתכננים לפנאן, חקירת מס ההכנסה בעניינו של מנהל העל לשעבר נמשכת, זאת לאחר שאמש (שני) הגיעו למשרדי מכבי תל אביב, שברחוב הירקון, לא פחות משמונה חוקרי מס הכנסה, שהחרימו למעלה מ-50 ארגזים והשאירו את אנשי הקבוצה בפה פעור, לאחר שרוקנו להם כמעט את כל הניירת במשרד.
ברשות המיסים הבהירו כי ישנה מטרה ברורה וסיבה מוצקה מדוע בחרו לערוך פשיטה נוספת על משרדי מכבי. לאחר שבפשיטה הקודמת החרימו החוקרים רק ששה ארגזים, הפעם הוחרמה כמות גדולה הרבה יותר כשלצידה ממשיכה גם חקירה פרטנית של מכרים, אנשי ספורט ובני משפחה של פנאן, כאשר המטרה היא לגלות מה היה טיב הקשר של המנוח עם אנשי הספורט בארץ והאם בוצעו עסקאות לא חוקיות כאלה ואחרות.
לירון פנאן ועמי ביטון (אמיר לוי) | צילום: מערכת ONE
בהמשך השבוע ימשיכו לנהור לרשות המיסים מקורבים נוספים לפרשה, כשגם בכירים במכבי תל-אביב וביניהם היו"ר, שמעון מזרחי, צפויים לקבל זימון. עד כה נחקרו מספר בעלי תפקידים במועדון וביניהם מנהל המשק, עמי ביטון, שהיה אחד מחבריו הקרובים של פנאן.